text: әбу-л-хасан әл-исфиджаби сайрамнан шыққан педагог-ғалым. исфиджаб қаласының ғылым, білім, өнердің сан саласын қамтыған ойшылдар мен өнерпаздар мекені болғанын арабтың белгілі йақұт әл-хамауи ар-руми (1179-1249) де айтқан. өз еңбегінің исфиджабқа арналған беттерінде ол сайрамнан шыққан педагог-ғалым әбу-л-хасан әл-исфиджабиді атай келіп оның 989 жылы қайтыс болғанын жазған. соған қарағанда ол отырарлық әбу нәсір әл-фараби (870-950), исхақ әл-фараби (?-961) мен исмаил әл-жауһаридің (?-1008) тұстас болған. оны педагог деуімізге себеп, ныспысындағы «муаддиб» деген араб сөзі оның оқытушы, тәрбиеші болғанын көрсетеді. соған қарағанда ол сайрам медреселерінің бірінде ұстаздық еткен деуге болады.